Ons sal oor 5, 10 of 20 jaar nie op dieselfde wyse werk nie. Wat maak 'n leier van die toekoms uit? - Solidariteit Wêreld LoopbaanSolidariteit Wêreld Loopbaan
Tuis › Artikels › Ons sal oor 5, 10 of 20 jaar nie op dieselfde wyse werk nie. Wat maak 'n leier van die toekoms uit?
Ons sal oor 5, 10 of 20 jaar nie op dieselfde wyse werk nie. Wat maak 'n leier van die toekoms uit?
In besigheidsomgewings wat stadiger beweeg en minder kompleks is, werk die ou hiërargiese model wat meestal op ʼn paar mense aan die spits staatgemaak het vir leierskap, eenvoudig nie meer nie, sê Brent Gleeson, ʼn besigheidspesialis in organisatoriese transformasies.
“In vandag se meer wispelturige, onsekere en dubbelsinnige besigheidslagveld is gedesentraliseerde beheer en leierskap deur netwerke van mense op alle vlakke imperatief vir sukses,” verduidelik Gleeson.
Nikki Cockcroft, HUB van Red & Yellow Creative School of Business, stem saam. “Ons sal oor 5, 10 of selfs 20 jaar van nou af nie meer op dieselfde wyse werk nie.”
Aangesien die wêreld van werk met rasse skrede verander, sukkel organisasies ook om leiers te vind wat die onrustige waters gemaklik kan navigeer. “Onlangse navorsing het bewys dat ons ʼn drastiese leierskaptekort op ʼn wêreldwye skaal ervaar,” sê Marcel Schwantes, ʼn leierskap-afrigter en -konsultant. “Vyf-en-tagtig persent van maatskappy het al ʼn dringende behoefte uitgespreek aan die ontwikkeling van werknemers met leierskappotensiaal.”
Dit is kommerwekkend want, namate meer “Baby Boomers” aftree en Milleniale in bestuursrolle inbeweeg, is hedendaagse maatskappye net nie voorbereid om aan die vereistes van toekomstige leiers te voldoen nie.
“Daarteenoor is te veel senior leiers en MH-personeel gekondisioneer om slegs aan leierskap te dink in terme van mag en beheer,” verduidelik Schwantes. “In hierdie verhoudingsekonomie maak mense egter staat op die emosionele faktore soos vertroue, deursigtigheid en openheid om sterk spanwerk en besigheidsuitkomstes te balanseer.”
In die daarstelling van kriteria om potensiële leiers te identifiseer en ontwikkel en hulle voor te berei vir hoë-vlakrolle, mag dit besluitnemers baat om te kyk vir die volgende top eienskappe wat tot uitstekende werkverhoudings en ewe uitstekende besigheidsuitslae lei:
Kyk vir uitstaande luistervaardighede
Effektiewe kommunikasie gaan nie net oor om te praat nie; toekomstige leiers en diegene met hoë potensiaal moet die besondere vermoë besit om aktief te luister. Aktiewe luister is om in staat te wees om jou gedagtes te parkeer en 100 persent teenwoordig te wees, vry van steurnisse. Die aktiewe luisteraar sal intuïtief inskakel op die ander persoon se verhaal, vrae vra en gesprekke ondersoek vir diepte, betekenis en begrip, met hulle behoeftes in gedagte. Toekomstige leiers sal op ʼn hoër vlak reageer en betrokke raak deur te luister om sodoende hindernisse te kan verwyder en ander te help om suksesvol te wees.
Kyk vir leiers wat ander sal ontwikkel
Leiers van die toekoms sal belangstelling daarin toon om ander af te rig, te mentor en te verbeter. Hulle sal ʼn groeiende denke openbaar om talent in die organisasie te ontwikkel. Hierdie leiers bestee tyd daaraan om uitstekende terugvoer aan ander te voorsien, ander te bemagtig om hulle doelwitte te bereik, die beste in ander na vore te bring en hulle te help om te ontwikkel.
Kyk vir andersdenkendes
Andersdenkendes is persone wat soos entrepreneurs dink en die status quo teengaan deur op onkonvensionele maniere te doen, te dink en op te tree, teen die spoed van innovasie.
Deesdae beskik baie min mense in uitvoerende posisies oor die hulpbronne wat benodig word om in die veranderende wêreld suksesvol te wees, sê Cockcroft. Daarbenewens sal baie werke en nywerhede waarskynlik oorgeneem word deur toenemend bekwame kunsmatige intelligensie (K.I.).
“Nogtans,” voeg Cockcroft by, “is daar twee uiters belangrike vaardighede op kreatiewe en bestuursgebied, wat altyd nodig sal wees vir die bedryf van enige besigheid. In wese beteken dit inspirasie, mentorskap en ʼn wêreldwye politieke en ekonomiese beskouing om die nodige perspektief te ontvang om saam met die veranderende tye te beweeg.”